|  |
| --- |
| **Óvodavezetői pályázat****2015.** |
|  |
| Készítette: |
| Nagy Sándorné |
|  |
|  |
| **2015. szeptember 15.** |
|  |

Tartalomjegyzék

[Bevezető 4](#_Toc430701134)

[Szakmai önéletrajz 5](#_Toc430701135)

[Személyi adatok 5](#_Toc430701136)

[Tanulmányok: 6](#_Toc430701137)

[Speciális végzettségek, továbbképzések: 6](#_Toc430701138)

[Szakmai tapasztalat: 7](#_Toc430701139)

[Egyéb kompetenciáik: 8](#_Toc430701140)

[Szakmai életutam bemutatása: 10](#_Toc430701141)

[Óvodavezetői programom 12](#_Toc430701142)

[Belső pedagógiai feladatok 14](#_Toc430701143)4

[Értékközpontú nevelés, tanítás-tanulás folyamatának irányítása: 15](#_Toc430701144)5

[Külső operatív irányítás 17](#_Toc430701145)7

[Változások folyamatának megtervezése.](#_Toc430701146) 18

[A változások stratégiai vezetése és operatív irányítása. 20](#_Toc430701147)0

[Céljaim: 22](#_Toc430701148)2

[Vezetési szerkezet, vezetési elvek érvényesülése: 23](#_Toc430701149)3

[Vezetési elvek, stratégiai vezetés, operatív irányítás: 24](#_Toc430701150)4

[Erőforrások bemutatása: 25](#_Toc430701151)5

[Szociokulturális háttér 25](#_Toc430701152)5

[Tárgyi feltételek:](#_Toc430701153) 28

[Személyi feltételek:](#_Toc430701154) 29

[Óvodapedagógusaink képzettségének alakulása 30](#_Toc430701155)0

[Intézményünk pedagógiai gyakorlata, céljaink, értékeink: 32](#_Toc430701156)2

[Óvodánk kapcsolatai: 34](#_Toc430701157)4

[Összegzés 37](#_Toc430701158)7

[Mellékletek](#_Toc430701159) 38

[Képesítést, végzettséget tanúsító okiratok](#_Toc430701160) 38

[Nyilatkozatok](#_Toc430701161) 38

# Bevezető

**Tisztelt Képviselő Testület! Tisztelt Nevelőtestület és Alkalmazotti közösség!**

Alulírott Nagy Sándorné tisztelettel megpályázom a Hévíz Város Önkormányzata (Hévíz Kossuth u. 1.) által a „Közalkalmazottak jogállásáról szóló „1992. évi XXXIII. törvény 20/ A.§ alapján meghirdetett Brunszvik Teréz Napközi Otthonos Óvoda (Hévíz Sugár u. 7.) óvodavezetői - magasabb vezető - állását. Kinevezés időtartama: 2015.12.16-2020.07.31

Belső pályázóként, általános vezető helyettesi megbízással készülök a vezetői állás betöltésére.

Tisztelettel,

Nagy Sándorné

Keszthely, 2015. 09. 15.

# Szakmai önéletrajz

## Személyi adatok

Név: Nagy Sándorné

Születési hely, idő: Keszthely, 1963. 09. 17.

Lakcím: Keszthely, Györök György utca 17.

Telefonszám: munkahelyi: 06-83-343-350
mobil: 06-30-946-1479

E-mail: ovoda@hevizegregy.hu

Állampolgárság: magyar

Családi állapot: férjezett

Gyermekek száma: kettő

Jelenlegi beosztás: óvodapedagógus, általános vezető helyettes

Betölteni kívánt munkakör: óvodavezető

Munkáltató neve, címe: Hévíz Város Önkormányzata
8380 Hévíz, Kossuth Lajos u. 1.

## Tanulmányok:

* 2008. Közoktatási vezető
Budapesti Műszaki és Gazdaságtudományi Egyetem, Gazdaság és Társadalomtudományi Kar
* 1999. Főiskolai oklevél
Apáczai Csere János Tanítóképző Főiskola, Soproni Óvóképző Intézet
* 1987. Felsőfokú intézeti oklevél
Apáczai Csere János Tanítóképző Főiskola, Soproni Óvóképző Intézet
* 1981. Középfokú végzettség
Türr István Gimnázium és Óvónői Szakközépiskola, Pápa

## Speciális végzettségek, továbbképzések:

* 2015. Intézményvezetők felkészítése az intézményi önértékeléshez, a tanfelügyeleti ellenőrzéshez és a pedagógus-minősítéshez kapcsolódó intézményvezetői feladatok ellátására./TÁMOP-3.1.15-14-2014-0001/
* 2015. Hogyan készüljünk a külső szakmai ellenőrzésre és a minősítésre?
* 2015. Beszéd és kommunikációfejlesztő pedagógus logopédiai szakóvoda-pedagógus specializáció
* 2014. Közös útkeresés: Óvodavezetők Országos Konferenciája Hétköznapok kihívásai a paragrafusok útvesztőjében.
* 2013. Óvodai dokumentumok és programok átdolgozása az új Köznevelési Törvény előírása szerint
* 2013. Pedagógiai önértékelés, önismereti és pedagógiai pályatervezési tréning
* 2012 Figyelemzavar és hiperaktivitás tanórai kezelése, az együttnevelés lehetőségei.
* 2011 Az anyanyelv elsajátítása a XXI. században: fejlődés, zavarok, fejlesztés. Térirányok fejlesztése – mozgásprogram bemutatása
* 2010 – Memóriatechnikák és tanulási módszerek alkalmazásának lehetőségei
* 2002 – Minőségfejlesztési alapismeretek és azok alkalmazása a közoktatásban

## Szakmai tapasztalat:

Munkahely: Óvoda, Hévíz, Zrínyi Miklós u. 151., Egregyi Tagintézmény
Beosztás: csoportvezető óvónő
2013. október 16. óta általános vezető helyettes, óvodapedagógus.
Munkáltató : Hévíz Város Önkormányzata

**Fontosabb tevékenységi- és felelősségi területeim**

* bábcsoport vezető
* irodalmi munkaközösség vezető
* minőségfejlesztési munkaközösségi tag
* dekorációs tevékenység
* részvétel:
	+ pályázat írásban
	+ szakmai innováció kidolgozásában
	+ intézményi dokumentumok átdolgozásában
* logopédiai szakóvoda-pedagógus
* óvodai alapítvány kuratóriumi tag
* gyakorlatvezető óvodapedagógus

## Egyéb kompetenciáik:

* bábcsoport vezetői engedély
* „A” típusú orosz nyelvvizsga
* mesekönyvek illusztrálása, meseírás
* számítógép felhasználó szintű ismerete
* kreativitás
* megbízhatóság, empátia
* jó kommunikációs készség
* csoportirányítási tapasztalat

326/2013 (VIII 30) kormányrendelet „a pedagógusok előmeneteli rendszeréről és a közalkalmazottak jogállásáról szóló 1992. évi XXXIII törvény köznevelési intézményekben történő végrehajtásáról” jogszabályban rögzítettek szerint 2014 áprilisában pedagógus e-portfóliómat feltöltöttem, ezzel 2015. 01.01.-től Pedagógus II kategóriába kerültem. Minősítésemre 2018-ig kerül sor.

Kitüntetés: 2008, Hévíz Város Közszolgálatáért

*„A folyó a felszín változásait követve keresi útját az óceán felé. Állandóan alkalmazkodik környezetéhez, változtatva irányát és mélységét. Az embernek is változnia kell, ha egy állandóan változó világban célba akar érni.”*

*/ Robert Cavett /*

## Szakmai életutam bemutatása:

A pályaválasztás számomra sosem volt kérdés. Serdülőkorom óta tudtam, hogy kisgyermekekkel szeretnék foglalkozni, így az óvodapedagógusi hivatás egyértelmű döntés volt részemről. 1981-ben érettségiztem a pápai Türr István Gimnázium és Óvónőképző Szakközépiskolában. Alig vártam, hogy szeptember 1-jén munkába álljak a jelenlegi munkahelyemen. Jó helyre kerültem, segítő szándékú, tapasztalt, gyermekszerető kolléganők vettek és vesznek körül. Ez volt pályafutásom első legfontosabb állomása. Eldöntöttem, milyen hivatásban szeretném magam egy életen át kibontakoztatni.

1987-ben levelező tagozaton szereztem felsőfokú oklevelet, akkor még ez volt a legmagasabb végzettség. Nagyon közel áll hozzám a népmesék világa, sokat és szívesen mesélek, rajzolok, dekorálok. Játékokat, bábokat készítek. E terület megerősítésére szereztem 1983 május 10-én „C” kategóriás művészeti oktatói és működési engedélyt bábcsoport vezetésére. Eleinte általános iskolásoknak vezettem bábszakkört, majd 1995-2002 között óvónői bábcsoporttal szerepeltünk óvodásaink és alsó tagozatos iskolásaink előtt.

1999-ben elvégeztem a főiskolai kiegészítő évet. 2002-ben belépett életünkbe a minőségbiztosítás. Az alapismeretekből és alkalmazásukból tanfolyamot végeztem 2002 január 26-án, így ezután és azóta is, a minőségbiztosítási team - jelenleg munkaközösség - tagja vagyok. 2013. szeptember 1. óta működünk munkaközösségként. 2002-2003 és 2003-2004-es tanévekben ezzel párhuzamosan irodalmi munkaközösséget is vezettem, melynek feladata az első évben ünnepeinkhez kötődő műsorok összeállítása volt. A második évben egész esztendőt átölelő mondóka-, mese-, versgyűjteményt állítottunk össze.

Óvodai életemben több fordulópont is elérkezett. Ezek egyike volt az 1998-as év. Akkor került bevezetésre a német nyelvvel játékosan ismerkedő csoport, így az addigi osztott csoportjaink osztatlan életkorú gyerekekből tevődtek össze. A "vegyes" csoport teljesen más típusú tervezési és szervezési feladatok bevezetését és megtanulását követelte.

A 2003-2004-es tanév újabb feladatok elé állított, hiszen integráló óvoda lettünk. Lehetőségem nyílt SNI gyermekek csoportba való befogadását, és fejlődését segíteni. Olyan tapasztalatokkal gazdagodtam ezek alatt az évek alatt, melyeket nem élhettem volna át az integráció nélkül. 2008-ban készített szakdolgozatom címe "Sajátos nevelési igényű gyermekek képzésének helye a magyar oktatási rendszerben". Ebben az évben szereztem közoktatási vezetői diplomámat és tettem szakvizsgát. Ide kapcsolódik egy 2012-ben elvégzett tanfolyam is, címe: Figyelemzavar és hiperaktivitás /AD/HD/ tanórai kezelése, az együttnevelés lehetőségei. Célja a pedagógusok szemléletformálása, elméleti és diagnosztikai háttér, fejlesztési lehetőségek, esélyegyenlőség növelésének bemutatása volt.

2010-ben három innovációt dogozott ki nevelőtestületünk. Két innováció kidolgozásában vettem aktívan részt. 2011-ben pályázatot írtunk kolléganőimmel és elnyertük a Zöld Óvoda címet. Ez szemléletváltozást kívánt az egész testülettől. Azóta szelektíven gyűjtjük a szemetet, a szülők és óvodánk környékén lakók is segítenek ebben. A szemléletváltozást tehát kiterjesztettük!

2013 október 16-án általános vezető helyettes lettem intézményünkben, így munkaköröm kibővült. Több időt fordítok tervezési, szervezési feladatok végrehajtására. 2014 március 26-án beiratkoztam egy távoktatásos, 120 órás programra, melynek célja szakmódszertani képzés, kompetencia területei pedig: beszéd és kommunikációfejlesztő óvodapedagógus. A tanfolyamot 2015 januárban kiváló eredménnyel elvégeztem. Ugyanez év nyarán 30 órás továbbképzésen vettem részt, melynek célja: felkészítés az intézményi önértékeléshez, tanfelügyeleti ellenőrzéshez, és a pedagógus-minősítéshez kapcsolódó feladatok ellátására. Ezeken felül rendszeresen részt veszek továbbképzéseken, és önképzéssel kívánok lépést tartani folyamatosan megújuló világunkkal, melyben egy állandó van csupán: a változás.

## Óvodavezetői programom

**Céljaim, feladataim meghatározása:**

Legfontosabb célom a hatékonyés törvényes működtetés folyamatos biztosítása. Vezetői pályázatom megírása során intézményünk meghatározó dokumentumait tartottam szem előtt, melyek a következők:

* Alapító okirat
* Szervezeti és Működési Szabályzat
* Házirend
* Pedagógiai Program
* IMIP
* Éves Munkaterv

**További dokumentumok:**

* Útmutató a pedagógusok minősítési rendszeréhez
* Országos tanfelügyelet. Kézikönyv Óvodák számára
* Önértékelési kézikönyv. Óvodák számára

Az intézményi dokumentumok megírásában én is részt vettem, így a célokkal és feladatokkal is azonosulni tudok, irántuk elkötelezett vagyok.

Számomra is, mint minden munkáját szerető pedagógus számára a gyermekek érdeke a legfontosabb. A jó óvoda feladata hogy érzelmi biztonságot nyújtson és szeretetteljes, befogadó, támogató, következetes nevelés során valósítsa meg a ránk bízott gyermekek személyiségének legoptimálisabb kibontakoztatását. Figyelembe véve a különleges bánásmódot igénylő, vagy eltérő ütemben fejlődő gyermekeket is. Ez az intézményes nevelés azonban –minden szeretetünk és szaktudásunk mellett is – csak akkor lehet eredményes, amennyiben a családdal együttműködve valósul meg, hiszen a mi nevelésünk kiegészíti, de nem pótolja a családban történő nevelést. Egyre gyakrabban találkozunk magatartászavarral, szociális éretlenséggel, mely tünetek következményei lehetnek az otthoni nevelés hiányának. Legfontosabb partnereink tehát a gyermekek és a szülők. Ennek a nevelési folyamatnak éppen ezért olyan közegben kell megvalósulnia ahol a dolgozók igényes munkával, és példamutató, etikus viselkedéssel mintát adnak a gyermekek részére. Szeretném tehát a szülőkkel való szorosabb együttműködés kialakítását, ennek új útjait a nevelőtestülettel közösen megtervezni, és megvalósítani.

Amennyiben bizalmat kapok a munkámat illetően, úgy szervezési feladataim a következőek lesznek:

### Belső pedagógiai feladatok

A pedagógus előmeneteli rendszer, (életpályamodell) és a pedagógiai – szakmai ellenőrzési, értékelési rendszer működtetésével kapcsolatos intézményi feladatok:

* Intézményi dokumentumok felülvizsgálata, jogharmonizáció megteremtése.
* Felkészülés az ellenőrzésekre, felelősség és jogkörök tisztázása, szakmai elvárások fontosságának tudatosítása.
* Belső Értékelési Csoport létrehozása, szervezeti háttér megteremtése.
* Az intézmény belső elvárás rendszerének meghatározása, megfeleltetve a külső elvárásoknak.
* A leírt alapértékek, elvárások megvitatása, egyeztetés a nevelőtestülettel.
* Véglegesített elvárások feltöltése az OH informatikai támogató rendszerébe.

Az előkészítés szakaszát követő tervezési szakasz lényege az egyedi jellemzők, erősségeink és fejlesztendő területeink megfogalmazása, hiszen a fejlődés tervezése segíti a pedagógusminősítést.

### Értékközpontú nevelés, tanítás-tanulás folyamatának irányítása:

Feladatom munkatársaim segítése, kulcskompetenciájuk fejlesztése, megerősítése, ezek begyakorlása a mindennapok során. Ehhez tudok segítséget nyújtani továbbképzések szervezésével, és belső hospitálási rendszer létrehozásával, hiszen szakmai fejlődésünk lényeges eleme az egymástól tanulás, melynek biztosítása az intézményvezetés feladata. Ezért novembertől májusig minden csoportban lehetőség nyílik arra, hogy az óvodapedagógusok egymást látogathassák, így a kívánt, és elvárt módon rutint szerezzenek.

Szervezeti kultúra tekintetében igyekezni fogok munkatársaim hangulatát pozitívan befolyásolni, az információáramlást javítani, hogy minden munkatársam felkészülhessen a rá váró feladatok magas színvonalú ellátására. Kolléganőimmel való kapcsolataim eddig is és ezután is bizalomra épülnek. Problémáikkal bátran fordulhattak és fordulhatnak hozzám.

Motiválni szeretném őket az új befogadására, eredményes, hatékony nevelési-oktatási módszerek és eljárások kipróbálására, bevezetésére, és meglévő értékeik megőrzésére, megmutatására. Ennek ösztönzésére honosítanám meg intézményünkben a „Minőségi Munkáért Díjat”. Ezt terveim szerint minden nevelési év végén a munkatársi közösség tagjai szavaznák meg, szakmai indoklással. (Közben több kompetencia fejlődése is megtörténik.)

Konfliktuskezelés. Mint minden közösségnek így nekünk is érzékeny pontunk e téma. Szerencsére nem napi problémával állunk szemben, ám ahol ennyi kolléganő dolgozik együtt, ott a konfliktusok megjelenése elkerülhetetlen. Két dolgot tartok kulcsfontosságúnak: a tapintatot, ezt mindenkitől elvárom, és a nyílt megbeszélést, ez pedig időben kell, hogy megtörténjen, hiszen amit ezzel el lehet kerülni, abból nem lesz bonyodalom. A közös nevelői és alkalmazotti megbeszélések havi rendszerességgel –szükség esetén gyakrabban – segítik a problémák megismerését és megoldását. A zökkenőmentes együttműködésért mindenkinek dolgoznia kell.

A tehetséggondozás. kiemelt területe a pedagógiának a köznevelési törvény és az új Alapprogram szerint is. Eddig is szerepelt feladataink között, de én azt szeretném, hogy e téren pozitív elmozdulás történjen. A 2015-16-os tanévben három óvodapedagógus is jelentkezett intézményünkből 120-órás képzésre tehetséggondozás témakörben. Az egyik én vagyok. Úgy gondolom, hogy eddigi munkánkat továbbfejlesztve még szakszerűbb, hozzáértőbb módon teremthetjük meg ezzel a lépéssel az esélyegyenlőség feltételeit óvodánkban.

Új egyéni fejlődést nyomon követő rendszer bevezetésére kerül sor a 2015-16-os tanév során, mely részletes, pontos, személyre szabott, hatékony értékelést és fejlesztést biztosít. A rendszer használata megköveteli az IKT kompetencia fejlesztését is.

Az idei tanévtől szeretném bevezetni óvodáinkban a múzeumpedagógiai foglalkozásokat, melyekkel nemcsak ismeretbővítés jár együtt, hanem élményekben gazdag gyakorlati tapasztalatszerzés is.

Javaslatot teszek a tanévnyitó értekezleten egy Innovációs szakmai munkaközösség létrehozására mely több szinten segíthetné szakmai fejlődésünket, és hangsúlyosabbá tenné óvodáink egyéni arculatát.

Kiemelkedően fontos nevelőtestületünknek a környezettudatos viselkedés kialakítása. Ezért támogatom mindkét intézményünkben a Zöld Óvoda pályázatok fenntartását. A Sugár utcai óvodában a Zöld Óvoda cím másodszori, Egregyen pedig az Örökös Zöld Óvoda cím elnyerését.

### Külső operatív irányítás

Tájékoztatási kötelezettségemnek eleget teszek partnereink felé: Hévíz Város Önkormányzata, GAMESZ, MÁK, OH. A szülői közösség tájékoztatása több csatornán keresztül működik, verbális, nyomtatott, és elektronikus formában is. Intézményünk honlapjának frissítése is folyamatos munkát kíván.

Használati eszközeink biztonságos működése a GAMESZ szakértő dolgozóinak közreműködésével valósul meg. A játékok felülvizsgálata az óvónők feladata is, észrevételeiket, egyéb meghibásodásokkal együtt e-mailben és telefonon is jelzünk a szakembereknek. Napi kapcsolatban vagyunk a gazdasági vezetővel és a csoportvezetővel.

Munka-és tűzvédelmi oktatásról, előadásról és gyakorlati bemutatóról a Custodia Kft rendszeresen gondoskodik.

Részben önállóan gazdálkodó intézményként a költségvetés elkészítésében, a működéshez szükséges beszerzésekben, illetve a továbbképzések támogatásában is a GAMESZ gazdasági vezetőjével szükséges egyeztetni.

A fenntartóval való kapcsolatunk kiemelkedően fontos, hiszen hatékony együttműködésre van szükség humán, pénzügyi, és tárgyi erőforrások biztosítása érdekében.

### Változások folyamatának megtervezése.

|  |  |  |
| --- | --- | --- |
| **Célok** | **Feladatok** | **Dokumentumok** |
| Hatékonyabb együttműködés a családokkal | Nevelőtestület megtervezi, kidolgozza, megvalósítja ennek módját | * Házirend
* Éves Munkaterv
* Csoportnapló
 |
| B.E.CS. létrehozása | * Szervezeti háttér
* Feltételek biztosítása
 | * SZMSZ
* Éves Munkaterv
* Munkaköri leírás
 |
| Óvodapedagógusok kompetenciáinak fejlesztése,egymástól tanulás megvalósítása | * Továbbképzések szervezése,önképzés ösztönzése
* Belső hospitálási rendszer működtetése
 | * SZMSZ
* Éves Munkaterv
* Csoportnapló
 |
| Minőségi Munkáért díj meghonosítása | * Nevelőtestülettel, alapítvánnyal, munkatársi közösséggel való egyeztetés
* Eljárásrend megfogalmazása
 | * SZMSZ,
* Éves Munkaterv
 |
| Tehetséggondozás továbbfejlesztése | * Ehhez kapcsolódó kompetenciák fejlesztése
* 120-órás továbbképzés elvégzése
* Tervezés, megvalósítás
 | * PP
* SZMSZ
* Éves Munkaterv
* Csoportnapló
 |
| Múzeumpedagógiai foglalkozások bevezetése | * Kapcsolatfelvétel a keszthelyi Balaton Múzeum múzeumpedagógusával
* Folyamat elindítása, koordinálása
 | * PP
* SZMSZ
* Éves Munkaterv
* Csoportnapló
 |
| Innovációs Szakmai Munkaközösség megalakítása | * Nevelőtestülettel történő egyeztetés
* A több szintű feladatot ellátó mnk. céljainak, feladatainak, felelőseinek dokumentálása
 | * SZMSZ
* Éves Munkaterv
 |
| Új egyéni fejlődést nyomon követő rendszer bevezetése | * Technikai háttér megteremtése
* Nevelőtestület tájékoztatása a rendszer működtetéséről
 | * SZMSZ
* Éves Munkaterv
* Csoportnapló
 |
| Pedagógus életpályamodell és a pedagógiai-szakmai ellenőrzéshez kapcsolódó intézményi feladatok | * Jog-és felelősségi körök tisztázása
* Szakmai elvárások fontosságának tudatosítása
* Önképzés, tanulás támogatása
* Intézményi dokumentumok felülvizsgálata
 | * SZMSZ
* Munkaköri leírás
* Éves Munkaterv
 |
| Zöld Óvoda pályázatok fenntartása | A kitűzött célok és a fenntarthatóság biztosítása pályázatok elkészítése, tervezés megvalósítás. felelősök kijelölése. | Éves Munkaterv PP, SZMSZ, Csoportnapló |

**Jövőképem mottója:**

*„Szólj, gondolj, tégy jót, s minden szó, gondolat, és tett tiszta tükörként fog visszaragyogni Rád…”*

Vörösmarty Mihály

### A változások stratégiai vezetése és operatív irányítása.

Közös értékeken alapuló jövőképem minden dolgozó számára megvalósítható célokat jelöl ki. Összhangban van intézményi programunkban, és az országos Alapprogramban megfogalmazottakkal:

Olyan óvoda megvalósításáért dolgoztam eddig, és dolgozom ezután is, melyben legfontosabb érték a gyermek. Sokoldalú, harmonikus fejlődésük biztosítása, személyiségük kibontakoztatása, a hátrányok lehető legnagyobb arányú csökkentése, az eltérő fejlődési ütem figyelembevételével, ideértve a kiemelt figyelmet igénylő gyermekek ellátását is.

Mindezeket úgy valósítjuk meg, hogy nagy hangsúlyt helyezünk a természeti, társadalmi környezet, és kulturális értékeink megismerésére.

Szeretném, hogy óvodásaink szeretetteljes, színvonalas, előítéletmentes nevelésben részesüljenek. A gyermeknevelésben minden felnőtt az életével mutat példát.

Ahhoz, hogy intézményünk szakmai szempontból is magas színvonalon működjön tovább, folyamatos alkalmazkodásra van szükség. Ez minden dolgozótól aktivitást és együttműködést kíván. Szeretném megtartani eddig kialakított értékeinket, hozzáadott értékként pedig az új elvárásoknak való megfelelést. Nagyon büszke vagyok azokra a munkatársaimra, akik önmaguk igénye miatt saját elvárásaiknak megfelelve jelentkeznek továbbtanulásra.

Munkámat a tőlem telhető legmagasabb színvonalon kívánom végezni.

Saját alkotóképességem folyamatos fejlesztése pedig ahhoz szükséges, hogy segíteni tudjam kolleganőim, és óvodásaim kreativitásának fejlődését, az önmagukba vetett hit és bizalom kialakulását. Továbbra is olyan derűs, vidám, reális önbizalommal rendelkező csapatot szeretnék magam köré, akik szeretik és értik a munkájukat, és a közösségüket.

Erősségeim: Tudok és szeretek csapatban dolgozni, kreatív vagyok, és pontos. Megbízható, optimista alaptermészetű, és reális önismerettel rendelkezem, jól kommunikálok.

Gyengeségem: Számítástechnikai tudásom és idegen nyelvismeretem fejlesztésre szorul.

Lehetőségeim: Szívesen tanulok, alkalmazkodó vagyok és érdeklődő. Elkötelezett vagyok a gyermekek, kolléganőim, és önmagam fejlesztése, képzése iránt.

### Céljaim:

A folyamatosan változó világhoz alkalmazkodva tudjak állandó értékeket átadni a rám bízott gyermekek, munkatársaim, és a szülők számára is: biztonságot, szeretetet, derűt, és jókedvet.

**Szakmai szempontból középtávú célom**: Egy tehetségfejlesztő képzés elvégzésére, két kolléganővel együtt, hogy óvodánkban is létrehozhassunk jól működő tehetségműhelyt, vegyük észre azokat a csírákat, melyek ebben a korban felfedezhetők, és ismereteink birtokában segítsük óvodásainkat, hogy boldogan, felszabadultan élhessék meg készségeik kibontakozását.

**Szakmai szempontból hosszú távú célom:** Partner központú, minőség iránt elkötelezett intézményünk eredményes működtetése. Felkészülés-, felkészítés az életpályamodell bevezetésével, és a pedagógiai- szakmai ellenőrzéssel járó feladatokra.

A későbbiekben szeretném mentorként segíteni a pályakezdő fiatalok munkáját, hogy ne ijedjenek meg a nehézségektől, de vegyék észre ennek a pályának minden szépségét.

### Vezetési szerkezet, vezetési elvek érvényesülése:

Intézményünk felépítése egy központi óvodából, és egy telephelyből áll. Szervezetileg és szakmailag is egységesen működünk. Munkámat egy általános vezető-helyettes segíti, akivel havonta, de szükség esetén gyakrabban tartunk megbeszélést, melynek során az aktuális feladatokat, szülői, munkatársi, és egyéb igényeket vesszük sorra. A Pedagógiai Program végrehajtását a Munkaterv alapján ellenőrzöm, és értékelem. Kiemelt figyelmet fordítok a tanügy-igazgatási dokumentumok ellenőrzésére. A nevelőtestülettel és az alkalmazotti közösséggel is havi rendszerességgel értekezünk.

Szervezeti felépítés

### Vezetési elvek, stratégiai vezetés, operatív irányítás:

* Inspiráló vezetés. Gyermekek, kollégák, és önmagam ösztönzése, a változásokhoz való pozitív hozzá állás.
* A vezetési szerkezetet meghagyva, hatásköröket, és felelősségi területeket kijelölve egyenletes munkamegosztásra törekszem, építek a hatékony csapatmunkára, melyet koordinálok, melyben részt veszek, személyes felelősségemet figyelembe véve.
* Az óvoda szakmai céljainak, és munkatársaim érdeklődésének megfelelő továbbképzési tervet készítek.
* Biztosítom a megfelelő szakirodalmat, szorgalmazom a belső tudásmegosztás különböző formáit, alkalmat adok kolleganőimnek szakmai céljaik megvalósítására.
* Az intézményi folyamatok során megjelenő döntések előkészítésébe bevonom a munkatársakat, és az érintett partnereket.
* Támogató környezet kialakításával segítem az innovációk létrehozását, kidolgozását, kipróbálását, és a kreatív gondolkodást.
* Munkaközösségeink munkáját támogatom, figyelemmel kísérem, szükség esetén részt veszek működésében.
* Intézményünk ellenőrzési-értékelési munkájának működtetésében aktív-irányító szerepet játszom.
* Folyamatosan figyelemmel kísérem a működést befolyásoló jogi szabályozók változásait, munkatársaimat tájékoztatom az őket érintő változásokról.
* Értekezletek, megbeszélések hatékony levezetésére törekszem.
* Hatékonyan kívánok együttműködni fenntartónkkal humán, tárgyi, és pénzügyi erőforrások biztosítása érdekében, intézményünk gazdaságos és biztonságos működtetésében.

Erőforrások bemutatása:

## Szociokulturális háttér

Városunk a gyógy-tó miatt nagy idegenforgalommal bír. Kincsünk ez a tó, Európa legnagyobb meleg vizű tava, ahová a világ minden részéből érkeznek gyógyulni vágyó emberek. Mindkét óvodánk földrajzi elhelyezkedése jó, jól megközelíthető, zöldövezetben található. Épületeink felújítottak, födém-és nyílászáró csere, energetikai korszerűsítésük mindkét helyen megtörtént. Óvodáink udvarát füvesítettük, a kültéri játékok karbantartása rendszeres. Bővítésük, cseréjük anyagi lehetőségünk szerint történik. Nyáron a lombos fák kellemes árnyékot adnak, és egész éven át lehetőségünk van szűkebb környezetünk felfedezésére. Rövidebb, hosszabb sétával akár erdőbe, akár mezőre, vagy a szőlőhegy felé is eljuthatunk. Rendszeresen látogatjuk a hévízi piacot, ahol mindig nagy szeretettel fogadják az óvodásokat. Figyelmet fordítunk értékes természeti környezetünk megismertetésére, a környezetvédelemre nevelés jegyében pedig a szemléletformálásra is.

Néhány éve megfigyelhető jelenség a különböző nemzetiségű gyermekek részvétele óvodáinkban. Van, aki csak átmenetileg tartózkodik nálunk, akad, aki hosszabb időre jön. Megjelenésük eleinte kuriózum számba ment, mára teljesen természetessé vált, bár a nyelvi nehézségek nem könnyítik meg pedagógusaink munkáját. Az óvodánkba járó gyermekek többségének kulturális és anyagi háttere jónak mondható. Kevés a hátrányos helyzetű család, a szülők nagy része igényt tart az óvodapedagógusok szakmai tanácsaira, megosztja velünk nevelési problémáit, szívesen fogadja több évtizedes tapasztalatokkal rendelkező pedagógusaink segítségét. A legutóbbi kérdőíves felmérés alapján ez a szám a szülők 93%-a. A családok szívesen részt vesznek közös programjainkon, 10% többet is szeretne, 80%-nak elég a jelenleg meglevő kínálat. Az intézményválasztás szempontjai között a lakóhely közelsége után a jó minőségű szakmai munka, majd a személyes ismertség következett. Nagyon jó hír hogy a szülők legfontosabbnak a szeretetteljes bánásmódot, érzelmi nevelést, majd pedig a játékot tartják. Óvodáink légkörét az együttműködés, gondoskodás, és megértés jellemzi a szülők szerint. Tárgyi felszereltségünket a szülők 81%-a jónak tartja. Mind a hét csoportunk vegyes életkorú, ezen a szülők 46%-a változtatna. Gyakorlatból tudjuk ennek az okát. Kiscsoportos korú gyermekek szülei örülnek a segítőkész, kedves nagyoknak, de mire az ő gyermekük lesz nagycsoportos, attól tartanak, hogy a kisebbek miatt lemaradhat valamiről a gyermekük.

Nevelőtestületünk értéknek tartja a környezeti nevelést, és az egészséges életmód megalapozását. Fontos hogy ne csak az egészséges táplálkozás, hanem a testmozgás, a jó levegőn való tartózkodás is nagy hangsúlyt kapjon. Emellett múzeumba, színházba is rendszeresen visszük óvodásainkat. Céljaink közt említeném a környezetében biztonságosan eligazodó, hagyományainkat ápoló gyermekek nevelését, mely egységet alkot minden más nevelési területtel. Régi, és általunk teremtett hagyományokkal kívánjuk a közösségi érzést erősíteni, és valódi értékeket közvetíteni. Óvodai férőhelyünk száma a köznevelési törvény változása miatt csoportonként max.25 fő, így a 7 csoportban 175 gyermeket tudunk fogadni. Zrínyi utcai tagintézményünkben három, Sugár utcai óvodánkban négy csoport található.

1994.06.04. Hévíz 200 éves ünnepségsorozata keretében intézményünk felvette az első magyar óvodaalapító, a magyar óvodaügy és nőnevelés jeles képviselője, Brunszvik Teréz nevét. Gondolata semmit sem vesztett aktualitásából:

*„Gyermekekkel foglalkozni minden bizonnyal a leghálásabb munka, ami a földünkön osztályrészül jutott, de saját tökéletességünket is ez mozdítja előre”*

Intézményünk csoportjainak létszáma 2014/15 nevelési évben:

|  |  |  |
| --- | --- | --- |
| ***Sugár utca*** | **Létszám** | **SNI létszám** |
| *Csiga-biga* | 22 | 0 |
| *Mazsola* | 23 | 0 |
| *Napocska* | 21 | 1 |
| *Gézengúz* | 21 | 1 |
| ***Összesen*** | 87 | 2 |

|  |  |  |
| --- | --- | --- |
| ***Zrínyi utca*** | **Létszám** | **SNI létszám** |
| *Katica* | 21 | 0 |
| *Pillangó* | 18 | 2 |
| *Méhecske* | 20 | 2 |
| ***Összesen*** | 59 | 4 |

##

## Tárgyi feltételek:

A fenntartó önkormányzat folyamatosan biztosítja az óvodáink működéséhez szükséges személyi, tárgyi, technikai feltételeket. Tárgyi ellátottságunk nagyon jó, és az infrastruktúra fejlesztése után (2012) tovább javult. A szülők 93%-a megfelelőnek tartja általános felszereltségünket. Az év közbeni és a nyári felújítást, karbantartást a GAMESZ szakemberei végzik. Terveink között egy komplex, több funkciós kültéri játék beszerzése szerepel a Sugár utcai óvodába. Egregyre egy fészekhintát szeretnénk, alapítványunk segítségével.

Évente megrendezésre kerülő Óvodai alapítványi bálunk minden évben sikerrel zárul, melyen a szülői részvétel csak kevés ingadozást mutat, a létszám általában 90-110 fő. Báli bevételünk a hozzánk járó gyermekek érdekeit szolgálja.

##

## Személyi feltételek:

Intézményünk dolgozói létszáma 2014/15 nevelési évben:

|  |  |  |
| --- | --- | --- |
|  | **Sugár utcai óvoda** | **Zrínyi utcai óvoda** |
| ***óvodavezető*** | 1 fő | - |
| ***óvodatitkár*** | 1 fő | - |
| ***óvodapedagógus*** | 8 fő | 6 fő közülük 1 fő általános helyettes |
| ***dajka*** | 5 fő közülük1 fő konyhás dajka | 4 fő közülük1 fő konyhás dajka |
| ***pedagógiai asszisztens*** | 1 fő | 1 fő |
| ***összesen*** | *16 fő* | *11 fő* |

Minden intézmény számára döntő hogy milyen humánerőforrással rendelkezik, hiszen ez jelenti az arculat kialakításának fontos részét. A légkör, képzettség, egymás iránti segítőkészség, azonos célokért való küzdés, hozzáállás, alkalmazkodás, vagyis az együtt dolgozó emberek töltenek meg tartalommal egy munkahelyet. Sikeres működésünk záloga két dologban rejlik: a felelősségvállalásban, és az összefogásban. Ebben van az erőnk.

### Óvodapedagógusaink képzettségének alakulása

|  |  |  |  |
| --- | --- | --- | --- |
| **Beosztás** | **Létszám** | **Szakvizsgát tett** | **Beosztáshoz tartozó szakképesítés** |
| **Óvodavezető** | 1 fő | 1 fő | Fejlesztőpedagógus |
|  |  |  | Óvodai szakértő |
| **Vezető helyettes** | 1 fő | 1fő | Közoktatási-vezető |
|  |  |  | Logopédiai szak-óvodapedagógus |
| **Óvoda-pedagógusok** | 13 fő | 3 fő | 1 fő Tanító |
|  |  |  | 1 fő Gyógypedagógus |
|  |  |  | 1 fő Fejlesztő-pedagógus |
|  |  |  | 2 fő Német nemzetiségi óvodapedagógus |
|  |  |  | 1 fő Közoktatási-vezető |
|  |  |  | 2 fő Logopédiai szak-óvodapedagógus |
|  |   |   | 1fő SNI-s gyermekeket fejlesztő pedagógus |
|  |   |   | 1 fő pedagógiai terapeuta |

2013/14 évtől 2 fő pedagógiai asszisztenssel bővült személyi állományunk.

Ezzel lehetővé vált a még hatékonyabb munkavégzés, hiszen ők azokban a csoportokban dolgoznak, ahol SNI gyermekek vannak, így segítik a feladatok megfelelő elosztását.

Nevelőmunkát segítő munkatársainkra a mindennapok során hatékony, és biztonságot nyújtó munkavégzésünk ellátásában számíthatunk. Az ő képzésük, önképzésük ösztönzése azért fontos feladatom, hogy jó példát mutatva, nevelőpartnerként segíthessenek a gyermekek ellátásában. Minden dajkánk szakképzett.

**Dajkáinkat jellemezze:**

* gyermekek iránti megértő szeretet, elfogadás
* az óvodapedagógus irányítását elfogadó együttműködés
* modellértékű viselkedés, megfelelő kommunikáció
* segítőkészség gyermekek, szülők, munkatársak felé
* pedagógiai információk titokként való kezelése
* higiénikus környezet feltételeinek biztosítása
* gyermekek segítése: mozgás, játék, higiénés szokások betartása területén

**Óvodatitkárunk** elhivatott, pontos, aki a mindennapok során adminisztrációs, kommunikációs munkája mellett a szülőkkel, munkatársainkkal, GAMESZ-szal, az Önkormányzattal, MÁK-kal tart kapcsolatot. Feladata a KIR rendszer kezelése, dologi kiadások nyilvántartása, Caffetéria felhasználása, vezetése, leltár nyomon követése, szabadságok nyilvántartása.

Támogatom továbbtanulási szándékát, hiszen éppen tudásvágya, és magasabb színvonalú munkavégzésre való igénye motiválja ebben.

# Intézményünk pedagógiai gyakorlata, céljaink, értékeink:

Pedagógiai Programunk megfogalmazásában és értelmezésében nevelőtestületünk minden tagja részt vett, oly módon hogy figyelembe vettük adottságainkat, lehetőségeinket, az adódó igényeket, és szakmai felkészültségünket. A mindenkori elvárásokhoz igazítottuk feladatainkat, hagyományainkat, továbbképzéseinket. Az egészséges testi és szellemi fejlődés alapfeltételeként olyan napirendet alakítottunk ki mely biztosítja a gazdag és változatos tevékenységek végzését, és a játék elsődlegességét. Hangsúlyt helyezünk a tapintat, együttérzés, kitartás, és a közösségben elfogadott viselkedési szabályok megerősítésére, ahol szükséges kialakítására, felzárkóztatásra. Közös, változatos hétköznapi és ünnepi programokkal erősítjük az érzelmi-értelmi nevelést, beilleszkedést, közösségi nevelést. A problémahelyzetek közös megoldása jó lehetőséget kínál a gondolkodás, és a nyelvi kifejezésmód fejlesztésére. Az élet, és az élővilág tiszteletben tartása közösségi létünk alappillére, az együttélés feltétele, általános nevelési feladatunk. Nevelőmunkánkban kiemelkedően fontosnak tartjuk az eltérő képességek, és fejlődési ütem miatt szükséges egyéni fejlesztést, a differenciált bánásmódot. Ezt egyéni fejlettségmérő lapok, és megfigyelések vezetésével, dokumentálásával, majd tervezéssel végezték eddig is óvodapedagógusaink, és a szakszolgálat pedagógusai.

Az óvoda gyermekorvosa kiszűri a tartáshibás gyermekeket, akik ezután szakorvosi javaslattal kerülnek a gyógytestnevelőhöz, aki heti rendszerességgel foglalkozik velük. Sugár utcai intézményünk sószobájában lehetőség nyílik az asztmás, légúti megbetegedésben szenvedő óvodásaink állapotának javítására.

Programunk megvalósítása nem nélkülözheti a szakszolgálat pedagógusait: logopédus, gyógypedagógus, fejlesztő pedagógus, gyógytestnevelő. Nevelési Programunk sokszínűsége szükségessé, pedagógusaink hozzáállása lehetővé teszi a rendszeres önképzést, továbbképzést, melyeknek megtervezéséhez figyelembe vesszük a nevelési programot és az egyéni érdeklődést.

Feladatainkat éves lebontásban Munkatervünk tartalmazza, melyet az évnyitó értekezletünkön rögzítünk, határidők, felelősök megjelölésével. Megvalósításuk pedig év végén kerül elemzésre, értékelésre. Az ellenőrzési, és látogatási terv, a mérés, értékelés rendje szintén az éves Munkatervben kerül rögzítésre.

Az ellenőrzések, értékelések eredményei alapján kerülnek kijelölésre a következő nevelési év fejlesztési területei.

**Régi és új hagyományaink** jelentik közösségünk összekovácsolásának lehetőségeit. Ezek a következők:

* Őszi kerti parti: gyermekek, szülők, dolgozók részvételével. /Sugár utcai ovi/
* Óvodapedagógiai Nap: három megye óvónőinek, szakmai előadásokkal.
* Hagyományőrző ünnepeink: Lucázás, Betlehemezés, Farsang, Húsvét, Pünkösd
* Természeti ünnepeink: Állatok Világnapja, Víz Világnapja, Föld Napja, Madarak és Fák napja.
* Mindennapi életünkkel kapcsolatos ünnepek: Mikulás, Anyák Napja, Vidám Lurkó Napok, Tarka Forgatag.
* Nemzeti ünnepeink: október 23, március 15.
* Városi rendezvények, melyekre rövid műsorral készülünk: Anyák Napja, Aranykorúak Napja, Adventi köszöntés.
* Karácsony előtt műsorral kedveskedünk a Teréz Anya, és a Szent Lukács Idősotthon lakóinak, valamint az Európa Szálló személyzetének.

#

# Óvodánk kapcsolatai:

Legfontosabb partnereink: a gyermekek, és a szülők. A család.

Együttműködésünk biztosítása nélkülözhetetlen feltétele óvodás gyermekeink harmonikus fejlődésnek. Az óvodai nevelés kiegészíti, segíti a családi nevelést. Formáit és alapelveit óvodai dokumentumaink tartalmazzák.

Fenntartónkkal való kapcsolatunk szintén kiemelkedően fontos, hiszen környezetünk, tárgyi és technikai feltételeink magas színvonalú biztosítását az önkormányzat támogatásának köszönhetjük.

Bölcsőde**:** Szeptemberben a kisgyermeknevelők látogatnak az óvodai csoportokba, megbeszélik a beszoktatás tapasztalatait. Május végén óvónőink ismerkednek a leendő óvodásokkal, a bölcsődében.

A gyermekhét zenei napján szívesen látjuk vendégül a bölcsődéseket.

Illyés Gyula Általános Iskola: Ősszel óvónőink meglátogatják az első osztályosokat, és megbeszélik a tanítókkal a gyermekek beilleszkedését. Tavasszal a nagycsoportosokkal látogatunk el az iskolába ismerkedés, barátkozás céljából. Majd ezután a tanítónők jönnek az óvodai csoportokba, ahol beszélgetnek, ismerkednek a leendő első osztályosokkal, kötetlen, játékos, a gyermekek számára biztonságot nyújtó légkörben.

Gróf I. Festetics György Művelődési Központ, gyermekkönyvtár: Az intézmény tájékoztat minket az aktuális kiállításokról, rendezvényekről, rajzpályázatokról, melyeken alkalmanként mi is részt veszünk óvodásainkkal.

A nagycsoportosok tavasszal könyvtárfoglalkozáson vehetnek részt.

Színház: Középső és nagycsoportos óvodásainkkal évente alkalommal színházi előadáson veszünk részt Keszthelyen a Balaton Színházban.

Múzeum**:** Eddig is több alkalommal látogattunk el a hévízi és keszthelyi múzeumba, de a 2015/16-tanévben rendszeresebbé kívánom tenni a látogatásokat a múzeumpedagógiai bérlet bevezetésével.

Idősek Otthona: /Teréz Anya, Szent Lukács Otthon/ Évente két-három alkalommal a nagycsoportosok műsorral kedveskednek az otthonok lakóinak. Az idős emberek nagyon hálásak, együtt énekelnek a gyerekekkel, akiknek pedig ez szintén különleges élmény, segíti érzelmi életük fejlődését.

Gyermekorvos, védőnő, fogorvos: Az év folyamán elvégzett szűrővizsgálatok alkalmával találkoznak óvodásaink a megfelelő szakemberekkel.

További kapcsolataink: GAMESZ, Gyermekjóléti Szolgálat, Pedagógiai Oktatási Központok, Tanulási Képességet Vizsgáló Szakértői és Rehabilitációs Bizottság, Pedagógiai Szakszolgálat Keszthely.

**Összegzés**

Együttműködünk, mert együtt működünk!

Kollektívánkat jellemezze rugalmas és problémamegoldó gondolkodás, ismerjük fel a külső és belső változásokat, és reagáljunk rájuk megfelelően. Legyünk büszkék eredményeinkre, tűzzünk ki új, reális, szükséges célokat. Több évtizede összeszokott, és közös célokért dolgozó munkatársaim továbbra is hozzáértéssel, elhivatottan végzik munkájukat. Abban szeretnék segítségükre lenni, hogy ez zavartalan, magas színvonalú, és segítőkész, a mindenkori elvárásoknak megfelelő legyen. Tegyük együtt biztonságossá, vidámmá, maradandóvá ezeket a szeretetkapcsolaton alapuló éveket óvodásaink, a szülők, és a magunk számára is.

*„Úgy éld az életedet, mint a gyermek, teljes elmélyedéssel és összpontosítással. Inkább új dolgokat próbálj ki, mintsem ragaszkodj a biztos módszerekhez. Az érzéseidre hallgass, ne pedig a tekintély vagy többség hangjára tapasztalataid értékelésében. Légy őszinte, légy valódi, kerüld a színlelést és szerepjátszást. Készülj fel rá hogy nem leszel népszerű, ha nézeteid nem egyeznek meg a többségével. Vállalj felelősséget. Amit eldöntöttél, hogy megteszel, vidd is véghez!”*

/ A.Maslow /

Támogatásukat köszönöm, tisztelettel:

Nagy Sándorné

# Mellékletek

## Képesítést, végzettséget tanúsító okiratok

## Nyilatkozatok